TEACHTAIREACHT ÓN GCOIMISIÚN

maidir le Treoraíocht um rochtain ar an margadh saothair, ar ghairmoideachas agus gairmoiliúint agus ar oideachas aosach le haghaidh daoine atá ar a dteitheadh ó chogadh foghach na Rúise i gcoinne na hÚcráine

(2022/C 233/01)

1. RÉAMHRÁ

Ó thosaigh cogadh foghach na Rúise i gcoinne na hÚcráine, theith breis agus 6.5 milliún duine ón Úcráin agus bain siad an tAontas Eorpach amach; tá thart ar 3 mhilliún duine cláraithe le haghaidh cosaint shealadach agus is mná a bhfuil leanaí acu a bhformhór (1). Ón bhfaisnéis atá ar fáil go dtí seo, níl ach líon beag daoine atá in aois oibre tar éis dul isteach i margadh saothair an Aontais nó tar éis clárú leis na Seirbhísí Poiblí Fostaíochta. D’fhéadfadh sé sin tarlú mar gheall ar thráma fisiciúil agus síceolaíoch, nó go bhfuil an duine fós ag dul i dtaithí ar an saol áitiúil sna Ballstáit óstacha, nó mar gheall ar easpa faisnéise maidir leis na deiseanna atá ar fáil nó leis na bacainní eile (amhail dualgais teanga agus cúraim leanaí).

D’ainneoin na héiginnteachta maidir leis an líon ndaoine ar dócha go bhfanfaidh siad san Aontas agus maidir leis an bhféidearthacht go bhfillfidh siad, meastar go dtiocfaidh méadú ar an líon daoine is mian leo dul isteach sa mhargadh saothair sna Ballstáit.

Beidh comhtháthú tapa éifeachtach sa mhargadh saothair tábhachtach do na pobail óstacha agus do na daoine atá ar a dteitheadh ó chogadh foghach na Rúise i gcoinne na hÚcráine mar go mbeidh siad in ann a saol a atógáil agus leanúint dá gcuid scileanna a fhorbairt. Rachaidh sé sin chun tairbhe na ndaoine lena mbaineann, an Aontais agus, ar deireadh, atógáil na hÚcráine.

Leis an Teachtaireacht seo, cuirtear in iúl treoraíocht bheartais le haghaidh ghníomhaíochtaí na mBallstát maidir le rochtain ar an margadh saothair, ar ghairmoideachas agus gairmoiliúint agus ar oideachas aosach le haghaidh daoine atá ar a dteitheadh ó chogadh foghach na Rúise i gcoinne na hÚcráine

Leis an treoraíocht atá ann faoi láthair, na gníomhaíochtaí atá déanta cheana ar leibhéal an Aontais arb é is aidhm leo tacú leo siúd atá ag teacht isteach san Aontas, comhlánaítear na gníomhaíochtaí sin agus cuirtear leo. An 4 Márta 2022, glacadh Cinneadh Cur Chun Feidhme (AE) 2022/382 ón gComhairle (2) lena mbunaítear gurb ann d’insreabhadh ollmhór daoine easáitithe ón Úcráin de réir bhrí Airteagal 5 de Threoir 2001/55/CE (“an Treoir um Chosaint Shealadach”), agus a bhfuil d’éifeacht aige cosaint shealadach a thabhairt isteach (3). Thíolaic an Coimisiún treoirlínte oibríochtúla i ndáil le cur chun feidhme an Chinnidh seo an 21 Márta (4) (“Treoirlínte Oibríochta”), Teachtaireacht maidir le Fáilte a chur rompu siúd atá ag teitheadh ón gcogadh san Úcráin an 23 Márta (5) (“Teachtaireacht an 23 Márta”), chomh maith le Moladh ón gCoimisiún maidir le cáilíochtaí a aithint i leith daoine atá ar a dteitheadh ó ionradh na Rúise ar an Úcráin an 5 Aibreán (6) (“Moladh maidir le cáilíochtaí a aithint”). Sa chruinniú urghnách den Chomhairle Ceartais agus Gnóthaí Baile an 28 Márta, chuir an Coimisiún i láthair, i gcomhar le hUachtaránacht na Fraince ar an gComhairle, Plean 10 bBointe ar mhaithe le comhordú Eorpach níos láidre agus iad siúd atá ar a dteitheadh ón gcogadh san Úcráin á nglacadh (7). Beidh na príomhdhoiciméid sin faoi réir nuashonruithe de réir mar is gá chun na cúinsí athraitheacha a léiriú agus i gcás ina mbeidh treoraíocht fhorlíontach úsáideach.

Tá sé de cheart ag tairbhithe de chosaint shealadach rochtain a fháil ar mhargadh saothair an Aontais, ar ghairmoideachas agus gairmoiliúint agus ar oideachas aosach. Sa Teachtaireacht uaidh ón 23 Márta, spreag an Coimisiún na Ballstáit chun rochtain ar an margadh saothair a dheonú agus chun forálacha Airteagal 12 den Treoir um Chosaint Shealadach a leathnú chun daoine a fhaigheann cosaint leordhóthanach faoin dlí náisiúnta a chumhdach, dá bhforáiltear in Airteagal 2(2) de Chinneadh Cur Chun Feidhme (AE) 2022/382 ón gComhairle (“cosaint leordhóthanach faoin dlí náisiúnta”). Ar an gcaoi chéanna, leis an Teachtaireacht atá ann faoi láthair, iarrann an Coimisiún ar na Ballstáit, a mhéid is féidir, na forálacha a bhaineann le gairmoideachas agus gairmoiliúint agus oideachas aosach a leathnú faoi Airteagal 14 den Treoir um Chosaint Shealadach chun daoine a bhfuil cosaint leordhóthanach á fáil acu faoin dlí náisiúnta a chumhdach. Dá bhrí sin, tagraíonn an Teachtaireacht seo do dhaoine atá ar a dteitheadh ó chogadh foghach na Rúise i gcoinne na hÚcráine atá incháilithe le haghaidh cosaint shealadach faoin Treoir um Chosaint Shealadach, chomh maith leo siúd atá i dteideal cosaint leordhóthanach faoin dlí náisiúnta.

Trí raon leathan bealaí, tá an Coimisiún ag malartú leis na húdaráis náisiúnta, le comhpháirtithe sóisialta agus eacnamaíocha, leis an earnáil phríobháideach, agus le heagraíochtaí na sochaí sibhialta atá páirteach i nglacadh agus lánpháirtiú na ndaoine sin atá ar a dteitheadh ó chogadh foghach na Rúise i gcoinne na hÚcráine. Comhordaíonn an tArdán Dlúthpháirtíochta (8) comhar idir na Ballstáit, mar shampla maidir le mapáil riachtanas, acmhainní, acmhainneachtaí glactha agus aistrithe, agus aird ar leith á tabhairt ar riachtanais na ndaoine is leochailí, go háirithe leanaí. Tá suíomh gréasáin ilteangach curtha ar bun ag an gCoimisiún ar a gcuirtear faisnéis ar fáil do dhaoine atá ar a dteitheadh ó chogadh foghach na Rúise i gcoinne na hÚcráine faoina gcearta, a ndeiseanna agus na nósanna imeachta is gá a leanúint nuair a thiocfaidh siad isteach san Aontas Eorpach (9). Thairis sin, áirithítear le sraith tionscnamh ar leibhéal an Aontais gur féidir leis na Ballstáit úsáid iomlán a bhaint as cistí an Aontais atá ar fáil, go háirithe mar chuid de “Ghníomhaíocht Chomhtháthaithe do Dhídeanaithe san Eoraip” (Tionscnamh CARE) (10).

Níl fasach ann i ndáil le scála agus luas na n-imirceach atá ag teacht agus tá gá le freagairt éifeachtach ar gach leibhéal. Is é is aidhm don doiciméad seo treoraíocht bheartais a chur ar fáil do na Ballstáit d’fhonn lánpháirtiú na ndaoine atá ag teacht ón Úcráin isteach sa mhargadh saothair a éascú. Leagtar amach ann na gníomhaíochtaí nithiúla is féidir leis na Ballstáit a dhéanamh bunaithe ar na ceachtanna a foghlaimíodh agus ar na dea-chleachtais a bailíodh le roinnt míonna anuas agus ó ghéarchéim na himirce in 2015-2016. Braitheann lánpháirtiú rathúil sa mhargadh saothair freisin ar bhearta a dhéantar i réimsí eile amhail rochtain ar chóiríocht, cúram sláinte (lena n-áirítear cúram meabhairshláinte agus atáirgthe), cosaint agus seirbhísí sóisialta, mar aon le hoideachas agus cúram na luath-óige agus oideachas scoile i gcás tuismitheoirí. Is bearta comhlántacha iad na bearta atá á ndéanamh ag an gCoimisiún sna réimsí sin go léir (11) .

Spreagtar na Ballstáit an treoraíocht atá sa Teachtaireacht seo a chur chun feidhme i gcomhréir le prionsabail Cholún Eorpach na gCeart Sóisialta (12), ar prionsabail iad atá riachtanach ionas go bhfeidhmeofar margaí saothair agus córais cosanta sóisialta san Eoraip go maith agus ionas go mbeidh siad cothrom. Tá go leor gníomhaíochtaí atá i bPlean Gníomhaíochta an Choimisiúin um Imeascadh agus Cuimsiú le haghaidh 2021-27 (13) atá go háirithe ábhartha do dhaoine atá ar a dteitheadh ó chogadh foghach na Rúise i gcoinne na hÚcráine. Ba cheart aird a thabhairt freisin ar neamh-idirdhealú agus ar leochaileachtaí sonracha grúpaí ar leith a bhfuil baol níos mó idirdhealaithe ag baint leo, lena n-áirítear Romaigh agus daoine a bhfuil cúlra ciníoch nó eitneach mionlaigh acu, daoine faoi mhíchumas agus an pobal LADTIA.

Leanfaidh an tAontas de bheith ag oibriú i gcomhar le húdaráis na hÚcráine chun tacú le bearta lena n-áiritheofar go bhféadfaidh daoine atá ar a dteitheadh ó chogadh foghach na Rúise i gcoinne na hÚcráine a gcearta a fheidhmiú. Tá ról ar leith ag diaspóra na hÚcráine san Aontas maidir le tacaíocht a thabhairt dóibh siúd atá ar a dteitheadh ó chogadh foghach na Rúise i gcoinne na hÚcráine.

2. ROCHTAIN AR AN MARGADH SAOTHAIR AGUS OILIÚINT

2.1. Fostaíocht agus féinfhostaíocht

Tá sé ríthábhachtach rochtain thapa agus éifeachtach a bheith ag na daoine sin atá ar a dteitheadh ó chogadh foghach na Rúise i gcoinne na hÚcráin atá toilteanach agus ábalta dul i mbun oibre ar an margadh saothair, agus go ndéanfar iad a lánpháirtiú ann. Is féidir leo dul i mbun gníomhaíochtaí fostaithe nó féinfhostaithe, rud a chuireann ar a gcumas dóibh a bheith neamhspleách ó thaobh airgeadais de, a saol a atógáil, cur leis an bpobal áitiúil agus lánpháirtiú sa phobal áitiúil agus iad san Aontas Eorpach. Rachaidh sé sin chun tairbhe na ndaoine lena mbaineann, an Aontais agus, ar deireadh, atógáil na hÚcráine.

Údarófar do thairbhithe na cosanta sealadaí gabháil do ghníomhaíochtaí fostaithe nó féinfhostaithe, faoi réir na rialacha is infheidhme maidir leis an ngairm lena mbaineann. Ar chúiseanna a bhaineann le beartais a bhaineann leis an margadh saothar, féadfaidh na Ballstáit tosaíocht a thabhairt do shaoránaigh den Aontas agus do shaoránaigh de Stáit atá faoi cheangal ag an gComhaontú maidir leis an Limistéar Eorpach Eacnamaíoch agus do náisiúnaigh tríú tíortha a bhfuil cónaí orthu go dleathach agus a fhaigheann sochar dífhostaíochta. An dlí ginearálta atá i bhfeidhm sna Ballstáit agus is infheidhme maidir le luach saothair, le rochtain ar chórais slándála sóisialta a bhaineann le gníomhaíochtaí fostaithe nó féinfhostaithe agus le coinníollacha eile fostaíochta, is é an dlí sin a mbeidh feidhm aige.

Sa Teachtaireacht uaidh an 23 Márta, mhol an Coimisiún do na Ballstáit na cearta a thugann an Treoir um Chosaint Shealadach chun rochtain a fháil ar mhargadh saothair an Aontais a léirmhíniú ar an mbealach is leithne is féidir, gan eisceachtaí ar an tsaorghluaiseacht sa mhargadh inmheánach a chur i bhfeidhm ach amháin faoi chúinsí cuí-réasúnaithe. Spreagann an Coimisiún na Ballstáit rochtain den sórt sin ar a margadh saothair a dheonú do thairbhithe na cosanta leordhóthanaí faoin dlí náisiúnta freisin. Sa Mholadh uaidh maidir le cáilíochtaí a aithint, mhol an Coimisiún freisin do na Ballstáit gan aon cheanglas a thabhairt isteach ná a choinneáil a thabharfadh ar chuideachtaí a chruthú nach bhféadfaidís náisiúnach den Aontas a fhostú sula bhfostóidís duine atá faoi chosaint shealadach.

Tá sé tábhachtach freisin dúshaothrú agus obair neamhdhearbhaithe a sheachaint. Tacaíonn an tÚdarás Eorpach Saothair le malartú dea-chleachtas trína Ardán chun dul i ngleic le hObair Neamhdhearbhaithe (14), chun mí-úsáid nó dúshaothrú saothair a d’fhéadfadh a bheith ann a chomhrac. Le blianta beaga anuas, tá cur chuige cuimsitheach á chur chun cinn ag an Ardán ina gcuirtear le chéile bearta coisctheacha (amhail feasacht a mhúscailt agus faisnéis a chur ar fáil) agus smachtbhannaí tar éis cigireachtaí san ionad oibre (15).

Tá ról lárnach ag Seirbhísí Poiblí Fostaíochta maidir le daoine a lánpháirtiú sa mhargadh saothair, le faisnéis a chur ar fáil dóibh siúd a thagann isteach agus bíonn siad ag feidhmiú mar idirghabhálaí idir lucht cuardaigh fostaíochta agus fostóirí. Oibríonn siad i gcomhar agus comhordaíonn siad gníomhaíochtaí le páirtithe leasmhara eile, amhail údaráis riaracháin náisiúnta eile, bardais, comhpháirtithe sóisialta agus eagraíochtaí na sochaí sibhialta, lena n-áirítear eagraíochtaí imirceacha agus eagraíochtaí de chuid diaspóra na hÚcráine, chun tacaíocht thráthúil agus spriocdhírithe a áirithiú. Is príomhsholáthraithe seirbhísí EURES iad na Seirbhísí Poiblí Fostaíochta freisin (16), agus is féidir leo siúd atá ar a dteitheadh ó chogadh foghach na Rúise i gcoinne na hÚcráine cuid acu sin a úsáid. Tá an Coimisiún réidh chun malartuithe agus comhar maidir leis na saincheisteanna sin a éascú tuilleadh trí Líonra Eorpach na Seirbhísí Fostaíochta Poiblí.

Suirbhé ar Sheirbhísí Fostaíochta Poiblí: I mí an Mhárta 2022, sheol an Coimisiún suirbhé i measc na Seirbhísí Poiblí Fostaíochta inar léiríodh go bhfuil na próisis ábhartha coigeartaithe go tapa acu, trí fhaisnéis ar líne i dteangacha iomadúla (lena n-áirítear an Úcráinis uaireanta) agus comhairleoirí tiomnaithe. I roinnt tíortha, tá oifigí brainse tiomnaithe curtha ar bun ag na Seirbhísí Poiblí Fostaíochta do chuardaitheoirí poist atá ar a dteitheadh ó chogadh foghach na Rúise i gcoinne na hÚcráine agus, i gcásanna áirithe, tá na tairiscintí poist atá á bhfógairt acu dírithe go sonrach orthu siúd. Tá roinnt Seirbhísí Poiblí Fostaíochta ann cheana féin in Ionaid agus Seirbhísí Fáilte, agus tá baint ag cuid acu le comhghrúpaí práinnfhreagartha nó tascfhórsaí do dhaoine atá ar a dteitheadh ó chogadh foghach na Rúise i gcoinne na hÚcráine. Tá taithí shuntasach faighte ag go leor Seirbhísí Poiblí Fostaíochta le blianta beaga anuas ar chlárú agus ar phróifíliú, agus ar thacú le lánpháirtiú iarrthóirí tearmainn agus dídeanaithe i margadh an tsaothair, agus dá bhrí sin spreagtar iad chun oibriú i gcomhar le chéile agus chun dea-chleachtais a mhalartú trí Líonra Eorpach na Seirbhísí Fostaíochta Poiblí.

Tá an Coimisiún ag obair freisin le comhpháirtithe sóisialta agus eacnamaíocha tríd an gComhpháirtíocht Eorpach maidir le Lánpháirtiú (17) chun lánpháirtiú daoine atá ar a dteitheadh ó chogadh foghach na Rúise i gcoinne na hÚcráine a chur chun cinn sa mhargadh saothair. Spreagtar na Ballstáit cur chuige lena mbaineann páirtithe leasmhara iomadúla a ghlacadh ar an leibhéal náisiúnta leis na comhpháirtithe eacnamaíocha agus sóisialta, mar tá siad ríthábhachtach chun cruthú agus infhaighteacht éifeachtach deiseanna fostaíochta agus féinfhostaíochta a áirithiú leis an tacaíocht is gá.

Agus bearta á nglacadh ag na Ballstáit maidir le rochtain ar fhostaíocht agus ar fhéinfhostaíocht, iarrann an Coimisiún orthu an méid seo a leanas a dhéanamh: — Cuir faisnéis ar fáil: — Maidir leis an tacaíocht atá ar fáil do na daoine atá ar a dteitheadh ó chogadh foghach na Rúise i gcoinne na hÚcráine. Téann sé sin thar an oibleagáid dhlíthiúil faisnéis faoina gcearta féin a chur ar fáil dóibh agus baineann sé le faisnéis faoi thacaíocht, amhail gairmthreoir, comhairleoireacht, meantóireacht, cosaint ar idirdhealú (go háirithe le linn toirchis agus luath-thuismíochta) agus bearta maidir le cothromaíocht oibre is saoil. D’fhéadfaí faisnéis den sórt sin a chur san áireamh sa doiciméad atá le soláthar faoi Airteagal 9 den Treoir um Chosaint Shealadach, i dteanga an fhaighteora go hidéalach agus fáil uirthi freisin trí shuíomhanna gréasáin, aipeanna nó fógraí tiomnaithe. Moltar do na Ballstáit doiciméad agus sraith faisnéise den sórt céanna a chur ar fáil dóibh siúd atá incháilithe le haghaidh cosaint leordhóthanach faoin dlí náisiúnta. — Maidir le cearta thairbhithe na cosanta sealadaí agus na cosanta leordhóthanaí faoin dlí náisiúnta ar ionaid seirbhísí lánpháirtíochta, ar údaráis áitiúla, ar institiúidí slándála sóisialta, ar fhostóirí ionchasacha agus ar chomhpháirtithe sóisialta. Is féidir é sin a dhéanamh trí sheisiúin faisnéise agus oiliúna, agus trí spreagadh a thabhairt dóibh páirt a ghlacadh i dtionscnaimh ar leibhéal an Aontais, amhail an Comhaontú um Scileanna (18). — Lánpháirtiú thairbhithe na cosanta sealadaí sa mhargadh saothair a éascú agus, i gcás inarb ábhartha, tairbhithe na cosanta leordhóthanaí faoin dlí náisiúnta, tríd an méid seo a leanas a dhéanamh: — Spreagadh a thabhairt dóibh siúd atá ag teacht isteach san Aontas clárú go pras leis na Seirbhísí Poiblí Fostaíochta áitiúla, e.g. tríd an bhfaisnéis sin a chur ar fáil ar theacht dóibh nó in ionaid fáiltithe agus i seirbhísí fáiltithe. — Léiriú a thabhairt ar riachtanais na ndaoine atá ar a dteitheadh ó chogadh foghach na Rúise i gcoinne na hÚcráine in obair na n-údarás náisiúnta agus na Seirbhísí Fostaíochta Poiblí tríd an méid seo a leanas a dhéanamh: — Aird ar leith a thabhairt, ar an gcéad dul síos, ar ghairmeacha inar féidir le tairbhithe na cosanta sealadaí agus cosanta leordhóthanaí faoin dlí náisiúnta tacú le daoine eile atá ar a dteitheadh ó chogadh foghach na Rúise i gcoinne na hÚcráine (e.g. dochtúirí, altraí, múinteoirí agus oiliúnóirí, oibrithe oideachais agus cúraim na luath-óige, comhairleoirí sa mhargadh saothair, chomh maith le hoifigí na Seirbhísí Poiblí Fostaíochta). D’fhéadfaí é sin a áirithiú trí na bacainní ar rochtain ar ghairmeacha den sórt sin a laghdú agus trí oibriú i gcomhar le húdaráis na hÚcráine agus leis an diaspóra. — Aird ar leith a thabhairt ar an rochtain atá ag mná ar an margadh saothair, agus mar ábhar tosaíochta, aghaidh a thabhairt ar riachtanais na mban a bhfuil leanaí acu, agus i ndáil lena gcearta rochtain a fháil ar oideachas agus ar chúram na luath-óige agus ar oideachas scoile, mar go bhféadfaidh sé sin cuidiú leo deiseanna fostaíochta a thapú. — Socrúcháin a spreagadh in earnálacha agus i ngairmeacha ina bhfuil ganntanas sa mhargadh saothair sna Ballstáit óstacha. Leis an anailís a rinne Cedefop ar fholúntais ar fud na hEorpa (19) is féidir cuidiú leis na Ballstáit a dhéanamh amach cé na scileanna a bhfuil gá leo agus cén áit go díreach, lena n-áirítear ar an leibhéal réigiúnach. Thairis sin, leis an tuarascáil ón Údarás Eorpach Saothair maidir le Gairmeacha lena mbaineann Ganntanas agus Barrachas (20), is féidir tacú leis na Ballstáit riachtanais a shainaithint. — Feasacht a ardú faoin éagsúlacht san ionad oibre agus cúrsaí insealbhaithe saoránachta/sóisialta-chultúrtha a chur ar fáil, ag teacht le riachtanais grúpaí ar leith (e.g. mná, daoine faoi mhíchumas, mionlaigh, etc.), agus iad a chur ar an eolas faoi chearta neamh-idirdhealaithe agus faoina mbeadh le déanamh i gcás sárú ar na cearta sin. — An creat cumasúcháin um rochtain a fháil ar fhostaíocht agus ar fhéinfhostaíocht a threisiú tríd an méid seo a leanas a dhéanamh: — Tacaíocht a thabhairt d’fhostóirí a fhostaíonn daoine atá ar a dteitheadh ó chogadh foghach na Rúise i gcoinne na hÚcráine agus liúntais a chur ar fáil chun gnólachtaí nuathionscanta a chruthú. Is féidir le gnólachtaí agus líonraí de chuid an gheilleagair shóisialta tacú leis na hiarrachtaí lánpháirtíochta freisin. — Cláir tacaíochta fiontraíochta a chur ar fáil do dhaoine atá ar a dteitheadh ó chogadh foghach na Rúise i gcoinne na hÚcráine, e.g. oiliúint, meantóireacht, cóitseáil agus tacaíocht le líonrú, chomh maith le micreamhaoiniúchán, nó meascán de bhearta tacaíochta airgeadais agus neamhairgeadais. Is féidir an Uirlis Bheartais maidir le Fiontraíocht Níos Fearr (21) a úsáid chun na críche sin. — Cláir tacaíochta fiontraíochta Eorpacha a chur chun cinn, amhail Erasmus le haghaidh Fiontraithe Óga (22) agus an Líonra Fiontar Eorpach (23). — An rochtain is leithne is féidir a sholáthar ar an margadh saothair dóibh siúd a shaothraíonn gníomhaíochtaí fostaithe agus féinfhostaithe trí: — Aghaidh a thabhairt ar an riosca a bhaineann le dúshaothrú agus le hobair neamhdhearbhaithe (24), trí chomhar a áirithiú idir gníomhaithe éagsúla, lena n-áirítear forfheidhmiú an dlí agus cigireachtaí saothair, i gcomhréir leis an gcur chuige iomlánaíoch a cuireadh chun cinn le blianta beaga anuas tríd an Ardán Eorpach chun Dul i nGleic le hObair Neamhdhearbhaithe, Straitéis an Aontais maidir le Gáinneáil ar Dhaoine a Chomhrac (2021-2025) (25) agus an Plean Coiteann Frithgháinneála chun aghaidh a thabhairt ar na rioscaí a bhaineann le gáinneáil ar dhaoine agus chun tacú le híospartaigh ionchasacha a bheadh ar a dteitheadh ón gcogadh san Úcráin (26). — Gan leas a bhaint as an bhféidearthacht faoi Airteagal 12 den Treoir um Chosaint Shealadach tosaíocht a thabhairt do náisiúnaigh an Aontais agus do náisiúnaigh Stát atá faoi cheangal ag an gComhaontú maidir leis an Limistéar Eorpach Eacnamaíoch nó do náisiúnaigh tríú tír a bhfuil cónaí orthu go dleathach agus a fhaigheann sochair dhífhostaíochta rochtain a thabhairt ar an margadh saothair do náisiúnaigh an AE agus . — A áirithiú go mbeidh dearcadh daoine faoi mhíchumas i gcónaí san áireamh sna gníomhaíochtaí a bhaineann leis an margadh saothair, rochtain ar fhaisnéis agus ar sheirbhísí a áirithiú, i gcomhréir le Prionsabal 17 de Cholún Eorpach na gCeart Sóisialta agus na gealltanais faoi Choinbhinsiúin na Náisiún Aontaithe maidir le Cearta Daoine atá faoi Mhíchumas (UNCRPD).

Samplaí de thionscadail ábhartha a fuair cistiú ón Aontas Eorpach Is féidir le tionscadail a fhaigheann cistiú ón Aontas (27) a bheith ina n-inspreagadh agus is féidir leo dea-chleachtais a thaispeáint. Mar shampla, tá sé léirithe go bhfuil éifeacht ar leith ag cláir lánpháirtíochta “mheara” lena mbaineann défhócas ar oiliúint teanga agus ar oiliúint ar an láthair oibre ó thaobh iarrthóirí tearmainn agus dídeanaithe a lánpháirtiú. Maidir le Forbairt Deiseanna d’Oibrithe Dídeanaithe(FORWORK) (28), is treoirthionscadail é arna mhaoiniú ag EaSI agus atá dírithe ar iarrthóirí tearmainn agus dídeanaithe atá á n-óstáil in ionaid ghlactha (CAS) in Piedmont (an Iodáil) agus san Albáin a lánpháirtiú i margadh an tsaothair Cuireann an tionscadal measúnuithe scileanna agus seirbhísí meantóireachta inscne-shonracha ar fáil, mar aon le hoiliúint teanga agus gairmoiliúint, chun plean lánpháirtithe aonair a fhorbairt. Treoirthionscadal eile atá á mhaoiniú ag EaSI is ea Spreagadh gníomhaíochta mear (FAB) (29) a dhíríonn ar chur chuige cathrach chun borradh a chur faoi bealaí lánpháirtíochta i dtreo an mhargaidh saothair do dhídeanaithe agus dá dteaghlaigh, agus béim ar leith á leagan ar dhídeanaithe ban. Leis an gcomhpháirtíocht sin, tugadh le chéile Béalgrád, Beirlín, Maidrid, Milano, Stócólm agus Vín. Sampla rathúil de chomhpháirtíochtaí lena mbaineann páirtithe leasmhara iomadúla is ea an tionscadal Labour INT (30), tionscadal a chuireann bealaí lánpháirtithe ilsrathacha chun cinn (ó theacht isteach go dtí an láthair oibre, agus lena n-áirítear oideachas, oiliúint agus socrúcháin fostaíochta) d’iarrthóirí tearmainn agus do dhídeanaithe, ag tógáil ar spéis agus ar chumais gnólachtaí, comhlachais tionscail agus tráchtála, ceardchumainn agus comhlachais imirceach. San áireamh ar shamplaí de thionscadail a mhaoiníonn CSE agus atá dírithe ar mhná a lánpháirtiú sa mhargadh saothair tá Stark im Beruf (31) (an Ghearmáin) do mháithreacha a mbaineann cúlra imirceach leo, Mirjam (32) do mhná atá ag teacht chun na Sualainne, agus CIAO (33) (Lucsamburg) do mhná a mbaineann cúlra imirceach leo.

2.2. Scileanna a mhapáil agus aitheantas tapa cáilíochtaí

Ní mór do thairbhithe na cosanta sealadaí agus na cosanta leordhóthanaí faoin dlí náisiúnta a bheith in ann a léiriú cad iad na scileanna agus na cáilíochtaí atá acu chun iad a chomhtháthú sa mhargadh saothair go tapa. Tá nósanna imeachta á gcur i bhfeidhm ag roinnt Ballstát chun measúnú a dhéanamh ar choibhéis an staidéir agus na gcáilíochtaí sin nuair a bheidh an doiciméadacht ar fáil agus, nuair nach amhlaidh atá, chun scileanna agus foghlaim agus taithí roimh ré a bhailíochtú (e.g. trí thrialacha, trí mheasúnú scileanna praiticiúla nó trí thaispeántais scileanna, trí agallaimh, nó trí fhéinmheastóireacht ar líne). Tá sé tábhachtach nach dtabharfaidh na bearta sin isteach bacainní nach bhfuil gá leo ar rochtain éifeachtach a bheith ann ar an margadh saothair, lena n-áirítear, mar shampla, ceanglais teanga.

Chun rochtain a fháil ar ghairmeacha rialáilte, amhail grúpaí éagsúla gairmeacha sláinte agus múinteoireachta, bíonn gá de ghnáth le measúnú agus aitheantas foirmiúil i ndáil le cáilíocht eachtrach. Leis an Moladh maidir le cáilíochtaí a aithint tugtar treoraíocht agus comhairle phraiticiúil chun próiseas aitheantais tapa cothrom solúbtha a áirithiú, agus leagadh béim bhreise ar an tábhacht a bhaineann le haitheantas acadúil a éascú, e.g. dioplómaí ollscoile. Níl baint ag formhór na gclár foghlama, áfach, le gairmeacha rialáilte, lena n-áirítear foghlaim nó teastais margaidh saothair agus fostóirí-bhunaithe Thairis sin, d’fhéadfadh scileanna a bheith ag go leor daoine, scileanna a fuarthas trí obair a dhéanamh, trí bheith i mbun gnó, nó i gcomhthéacsanna eile amhail obair dheonach. D’fhéadfadh na scileanna sin a bheith an-luachmhar sa mhargadh saothair ach tá an baol ann nach n-aithnítear iad agus gur beag a luach.

Cuireann an Coimisiún roinnt uirlisí a bhaineann le scileanna ar fáil d’úsáideoirí deiridh agus d’idirghabhálaithe, amhail Uirlis an Aontais Eorpaigh um Próifíliú Scileanna do náisiúnaigh tríú tíortha (34), rud atá ar fáil in Úcráinis anois. Is féidir leis an uirlis tacú le cuardaitheoirí poist a labhraíonn Úcráinis agus iad siúd ar mian leo leanúint ar aghaidh lena n-oiliúint agus lena staidéar. Déanann an uirlis scileanna a mhapáil agus bailíonn sé fianaise ar cháilíochtaí agus ar thaithí mar chuid d’agallamh struchtúrtha. Beidh an t-aicmiú Eorpach maidir le Scileanna, Inniúlachtaí, Cáilíochtaí agus Gairmeacha (ESCO) (35) ar fáil in Úcráinis i mí an Mheithimh freisin chun éascaíocht a dhéanamh ar úsáid na hUirlise um Próifíliú Scileanna agus uirlisí den chineál céanna atá á n-úsáid ag feidhmeoirí príobháideacha. Cuireadh ríomhphunann Europass (36) ar fáil in Úcráinis ag deireadh mhí Aibreáin 2022. Tá an Coimisiún i mbun an tionscnaimh phíolótaigh Linn Tallann an Aontais Eorpaigh (37) a sheoladh freisin trí fhorbairt tairsí gréasáin uile-Aontais a stiúradh, rud a chuirfidh ar a gcumas do dhaoine a theith ón Úcráin a scileanna agus a spéis i dtaca le fostaíocht a fháil a chlárú, agus ar an gcaoi sin, mapáil na scileanna atá ar fáil i measc an phobail sin agus meaitseálacha a d’fhéadfadh a bheith ann le fostóirí a éascú. Tá dearadh an treoirthionscadail ag dul ar aghaidh agus plé á dhéanamh leis na Ballstáit agus leis na príomhpháirtithe leasmhara.

Chun a áirithiú go mbeidh sé níos éasca ar fhostóirí agus ar sholáthraithe oideachais agus oiliúna cáilíochtaí na hÚcráine a thuiscint thar theorainneacha, d’oibrigh an Coimisiún leis an bhFondúireacht Eorpach Oiliúna (ETF), le húdaráis na hÚcráine (38) agus le Ballstáit an Aontais chun creat cáilíochta náisiúnta na hÚcráine agus an Creat Eorpach um Cháilíochtaí (EQF) a chur i gcomparáid le chéile. Tá mol acmhainní (39) curtha ar bun ag ETF chun cuidiú leo siúd atá ar a dteitheadh ó chogadh foghach na Rúise i gcoinne na hÚcráine trí fhaisnéis a chur ar fáil dóibh faoi conas is féidir leanúint den oideachas agus den oiliúint agus conas cúnamh a iarraidh maidir lena gcáilíochtaí a aithint, agus chun cuidiú le daoine eile a dteastaíonn cabhair uathu chun na cáilíochtaí sin a thuiscint. Ina theannta sin, tá an Coimisiún ag féachaint ar na féidearthachtaí atá ann maidir le Dintiúir Dhigiteacha Eorpacha le haghaidh na Foghlama chun dioplómaí a atheisiúint go digiteach dóibh siúd a theith ón gcogadh, agus dá bharr sin nach bhfuil na doiciméid riachtanacha acu.

Iarrann an Coimisiún ar na Ballstáit, agus bearta á nglacadh acu maidir le scileanna agus cáilíochtaí a mhapáil agus a aithint, an méid seo a leanas a dhéanamh: — A áirithiú gur féidir luach a chur ar scileanna agus ar cháilíochtaí daoine, agus gur féidir iad a mheas agus a aithint go tapa, de réir mar is gá, cibé an bhfuil doiciméid ar fáil nó nach bhfuil, e.g. trí thacaíocht a thabhairt le CVanna a ullmhú, scileanna a thástáil, agus cáilíochtaí atá ar iarraidh a fháil arís. Tá comhar idir na Seirbhísí Poiblí Fostaíochta, na comhpháirtithe sóisialta, na hinstitiúidí atá freagrach as cáilíochtaí a bhailíochtú agus a aithint, amhail na hIonaid Náisiúnta Faisnéise um Aitheantas Acadúil (40), chomh maith le húdaráis na hÚcráine, fíorthábhachtach chun tacú le scileanna agus cáilíochtaí a mhapáil agus a aithint go tapa simplí gan aon chostas, agus chun a áirithiú go mbeidh faisnéis faoi na roghanna sin ar fáil go héifeachtach dóibh siúd atá ar a dteitheadh ó chogadh foghach na Rúise i gcoinne na hÚcráine. — Seirbhísí atá freagrach as taithí agus foghlaim roimhe seo a mheas agus a aithint, lena n-áirítear foghlaim neamhfhoirmiúil agus neamhfhoirmeálta, na seirbhísí sin a spreagadh chun dul i dteagmháil go réamhghníomhach le daoine atá ar a dteitheadh ó chogadh foghach na Rúise i gcoinne na hÚcráine agus leis na heagraíochtaí a thacaíonn leo chun a áirithiú go bhféadfar tacú le daoine ó gach cúlra scileanna a gcuid scileanna a aithint agus a mhapáil.

Samplaí de thionscadail ábhartha a fuair cistiú ón Aontas Tá “Ionaid um Bailíochtú Scileanna (41)” sa Bheilg (an Vallúin), a fhaigheann cistiú CSE, agus d’fhéadfaidís cuidiú le daoine atá ar a dteitheadh ó chogadh foghach na Rúise i gcoinne na hÚcráine agus ag a bhfuil taithí ghairmiúil chun a gcuid scileanna a bhailíochtú go hoifigiúil gan aon chostas. Cuidíonn an t-aitheantas oifigiúil le cruthúnas a thabhairt d’fhostóir ar scileanna, le hoiliúint a atosú le díolúine, nó le rochtain a fháil ar ghairm.

2.3. Gairmoideachas agus gairmoiliúint tosaigh

Tá an Coimisiún ag obair i gcomhar leis an bhFondúireacht Eorpach Oiliúna chun tacú le scoláirí gairmoideachais agus gairmoiliúna leanúint den fhoghlaim trí mhodhanna ar líne. Go háirithe, oibríonn an Fhondúireacht Eorpach Oiliúna i gcomhar le húdaráis na hÚcráine agus le comhpháirtithe eile chun ábhar foghlama agus acmhainní oiliúna ar líne a aithint agus a bhailiú, amhail micreachúrsaí agus modúil ghairmiúla ghearra ó na Ballstáit agus ó thíortha comhpháirtíochta, ábhar a d’fhéadfaí a scaipeadh go forleathan chun deiseanna foghlama a chur ar fáil d’fhoghlaimeoirí easáitithe ón Úcráin, deiseanna as a dtiocfaidh inniúlachtaí agus micridhintiúirí sonracha gairmoideachais agus gairmoiliúna.

Suirbhé ar bhearta a bhaineann le gairmoideachas agus gairmoiliúint Chun faisnéis a fháil faoi bhearta a bhaineann le gairmoideachas agus gairmoiliúint a rinneadh go dtí seo sna Ballstáit agus chun tacú le malartú dea-chleachtas, i mí an Mhárta 2022, sheol an Coimisiún suirbhé chuig comhaltaí den Choiste Comhairleach um Ghairmoiliúint, chuig Ard-Stiúrthóirí um Ghairmoideachas agus Gairmoiliúint, chuig Comhlachais Eorpacha na soláthraithe gairmoideachais agus gairmoiliúna agus chuig comhaltaí den Chomhshocrú um Scileanna (gnólachtaí, comhlachais, comhlachais tráchtála, soláthraithe oiliúna agus eile). Tugann na réamhthorthaí (42) achoimre ar ghníomhaíochtaí na mBallstát go dtí seo agus cuireann siad samplaí de dhea-chleachtais is féidir a bheith ina spreagadh do dhaoine eile. Áirítear leis sin nósanna imeachta brostaithe, comhionannas staidéar agus nósanna imeachta um bailíochtú, pleananna aonair, meantóireacht agus comhairleoireacht, foghlaim bunaithe san ionad oibre, agus ranganna ullmhúcháin, lena n-áirítear teangacha agus scileanna idirphearsanta.

Iarrann an Coimisiún ar na Ballstáit an méid seo a leanas a dhéanamh: — Rochtain mhear ar an ngairmoideachas agus ar an ngairmoiliúint tosaigh, lena n-áirítear printíseachtaí a áirithiú agus, i gcomhar leis na comhpháirtithe sóisialta agus eacnamaíocha, soláthar deiseanna foghlama agus printíseachta ar an láthair oibre a leathnú, i gcomhréir le prionsabail an chreata Eorpaigh do phrintíseachtaí ardchaighdeáin agus éifeachtacha (43), lena n-áirítear maidir le luach saothair. — Tacú le soláthraithe gairmoideachais agus gairmoiliúna trí chistiú breise, solúbthacht mhéadaithe maidir le cláir oiliúna a chur in oiriúint do riachtanais foghlaimeoirí atá ar a dteitheadh ó chogadh foghach na Rúise i gcoinne na hÚcráine agus smaoineamh ar thairbhithe de cosanta sealadaí nó na cosanta leordhóthanaí faoin dlí náisiúnta a fhostú mar mhúinteoirí gairmiúla agus oiliúnóirí. — Taithí agus cáilíochtaí foghlama roimhe seo a aithint trí phróisis bhailíochtaithe atá ann cheana a úsáid chun conairí foghlama sonracha a leithdháileadh i gceart; agus ról a thabhairt do chomhpháirtithe sóisialta agus eacnamaíocha maidir le cuidiú le foghlaimeoirí óga ón Úcráin dul faoi scrúdú gairmiúil chun teastais ghairmiúla atá bunaithe ar inniúlachtaí a eisiúint. — Féachaint an bhféadfaí síneadh a chur le tréimhsí soghluaisteachta Erasmus+ i gcás foghlaimeoirí gairmiúla de chuid na hÚcráine nach bhfuil in ann dul abhaile agus a d’fhéadfadh cosaint shealadach a lorg.

Samplaí de thionscadail ábhartha a fuair cistiú ón Aontas Le First Room, tionscadal atá bunaithe i mBúcairist a fhaigheann comhchistiú ó CSE, cuireann Gairmscoil Concordia (44) seirbhísí oiliúna agus comhairleoireachta ar fáil chun tacú le lánpháirtiú sóisialta leanaí agus daoine óga a bhí faoi réir córas cosanta stáit le déanaí. Cuireann an Ghairmscoil deimhniú ar fáil maidir lena gcuid inniúlachtaí, chomh maith le treoir fostaíochta agus post. Tacaíonn na seirbhísí comhtháite freisin le daoine óga a d’fhág an córas trí thithíocht agus seomraí ar fáil laistigh d’ionad idirthurais Concordia a thógáil ar cíos. Faoi láthair tá sé ag tacú le daoine atá ar a dteitheadh ó chogadh foghach na Rúise i gcoinne na hÚcráine.

2.4. Deiseanna uasoiliúna agus athoiliúna do dhaoine fásta chun rochtain ar an margadh saothair a éascú

Ní mór rochtain a thabhairt do thairbhithe na cosanta sealadaí ar dheiseanna oideachais do dhaoine fásta, ar ghairmoiliúint agus ar thaithí phraiticiúil san ionad oibre. Tá sé cruthaithe go bhfuil oiliúint phraiticiúil ar an láthair oibre an-éifeachtach maidir le himircigh agus dídeanaithe a lánpháirtiú. Ina theannta sin, is gné ríthábhachtach é feabhas a chur ar scileanna boga agus ar scileanna crua (lena n-áirítear scileanna fiontraíochta, féinfhorbairt agus litearthacht ar ríomhairí), go háirithe oiliúint teanga (lena n-áirítear trí ghníomhaíochtaí ar an láthair oibre) chun go n-éireoidh leis an rannpháirtíocht i sa mhargadh saothair agus sa tsochaí (agus ó thaobh fheasacht na n-imirceach agus theachtadh a gceart de). Thairis sin, trí infheistíocht a dhéanamh anois i scileanna na ndaoine atá ar a dteitheadh ó chogadh foghach na Rúise i gcoinne na hÚcráine, is féidir leis na Ballstáit rannchuidiú go mór le hatógáil na hÚcráine amach anseo.

Iarrann an Coimisiún ar na Ballstáit, agus bearta á nglacadh acu maidir le hoideachas agus oiliúint do dhaoine fásta, an méid seo a leanas a dhéanamh: — Deiseanna spriocdhírithe uasoiliúna agus athoiliúna, gairmoideachas agus gairmoiliúint agus/nó taithí phraiticiúil san ionad oibre a chur ar fáil do thairbhithe, a luaithe is féidir, agus riachtanais grúpaí ar leith (e.g. mná, daoine faoi mhíchumas, mionlaigh) á gcur san áireamh, agus tacú leo úsáid éifeachtach a bhaint as deiseanna den sórt sin. Tugtar spreagadh do na Ballstáit comhoibriú le soláthraithe oideachais agus oiliúna, le comhpháirtithe sóisialta agus eacnamaíocha agus leis an earnáil phríobháideach, chun a áirithiú go mbeidh na deiseanna sin ag teacht le riachtanais an mhargaidh saothair agus le bearnaí i scileanna. — Bearta tacaíochta agus for-rochtain a chur ar fáil chun a n-úsáid a éascú maidir le deiseanna uasoiliúna agus athoiliúna, lena n-áirítear cúnamh maidir le cláir iomchuí agus tacaíocht airgeadais a aithint (amhail dearbháin oiliúna agus cuntais foghlama aonair).

Samplaí de thionscadail ábhartha a fuair cistiú ón Aontas Cuireann Ionad Scileanna Omnia (45) (an Fhionlainn), Ionad a fhaigheann tacaíocht ó ERASMUS+, seirbhísí ar fáil d’inimircigh in Espoo chun a scileanna gairmiúla a mhéadú agus fostaíocht a chur chun cinn. I measc nithe eile, eagraíonn sé oiliúint, cóitseáil, comhairleoireacht agus cuireann sé cúrsaí teanga agus soláthraíonn sé cúrsaí Fionlainnise. Tá an tionscadal Cáilíocht Bremen um Lánpháirtiú (46) (an Ghearmáin), rud a fhaigheann cistiú ó CSE, dírithe ar rochtain ar fhoghlaim agus ar chonairí chun na hoibre a chruthú d’inimircigh idir 18 agus 26 bliana d’aois, lena n-áirítear dianchúrsaí teanga. Tá an tionscadal á bhainistiú ag an gCros Dhearg agus tá tacaíocht á cur ar fáil aige cheana do dhaoine óga atá ar a dteitheadh ón gcogadh san Úcráin.

2.5. Deiseanna a chur ar fáil do dhaoine fásta a n-oideachas a chur i gcrích

Féadfaidh na Ballstáit rochtain ar an gcóras oideachas ginearálta a thabhairt do thairbhithe na cosanta sealadaí ar daoine fásta iad. D’fhéadfadh sé sin a bheith ina chabhair do dhaoine nárbh fhéidir leo a n-oideachas tosaigh foirmiúil a chur i gcrích agus cáilíocht oideachais meánscoile uachtaraí a fháil nó i gcás inar ghá a staidéar ardoideachais a bhriseadh mar gheall ar an ionradh, nó do dhaoine nach raibh an deis acu dul ar aghaidh go dtí an t-ardoideachas. Ní hamháin go rachaidh na hiarrachtaí sin chun leas na ndaoine lena mbaineann, ach rachaidh siad chun leas an Aontais agus, ar deireadh, na hÚcráine.

Iarrann an Coimisiún ar na Ballstáit, agus bearta á nglacadh acu maidir le cur i gcrích oideachais daoine fásta, an méid seo a leanas a dhéanamh: — Deiseanna a chur ar fáil do dhaoine fásta atá ar a dteitheadh ó chogadh foghach na Rúise i gcoinne na hÚcráine rochtain a fháil ar oideachas ginearálta, lena n-áirítear trí scolaíocht an dara deis. Caithfidh na deiseanna sin a bheith solúbtha agus spriocdhírithe, agus riachtanais thairbhithe na cosanta sealadaí agus na cosanta leordhóthanaí faoin dlí náisiúnta á gcur san áireamh. Chuige sin, iarrtar ar na Ballstáit oibriú i gcomhar le páirtithe leasmhara, lena n-áirítear páirtithe leasmhara ón tsochaí shibhialta agus ó shuíomhanna pobalbhunaithe, chun tacú le daoine aonair a bhaineann leas éifeachtach as na deiseanna sin. — Deiseanna a chur ar fáil do dhaoine fásta atá ar a dteitheadh ó chogadh foghach na Rúise i gcoinne na hÚcráine ar spéis leo clárú in institiúidí ardoideachais chun tús a chur arís le staidéar a raibh tús curtha leis cheana nó chun tabhairt faoi chláir nua. Chun déanamh amhlaidh, féadfaidh na Ballstáit spreagadh agus tacaíocht a thabhairt d’institiúidí ardoideachais iad siúd a chlárú nó ligean dóibh leanúint de bheith ag staidéar go cianda, lena n-áirítear, mar shampla, trí chomhar idir institiúidí ardoideachais an Aontais agus na hÚcráine a chur chun cinn – chun athimeascadh i gcóras na hÚcráine a éascú freisin nuair is iomchuí. — Rochtain ar bhonneagar a chur ar fáil, lena n-áirítear ionaid scrúdúcháin agus trealamh TF, agus comhoibriú le húdaráis na hÚcráine chun é a chur ar a gcumas do dhaoine easáitithe scrúduithe iontrála a dhéanamh chun rochtain a fháil ar ardoideachas na hÚcráine.

3. TACAÍOCHT Ó CHISTÍ AN AONTAIS

Na bearta a leagtar amach sa Teachtaireacht seo, is féidir tacú leo trí chistí agus tionscnaimh éagsúla de chuid an Aontais. Na leasuithe a rinneadh le déanaí ar na Rialacháin atá ann cheana, díríodh leo ar chistí nár caitheadh faoi chlárthréimhse 2014-2020, go háirithe Ciste Sóisialta na hEorpa (CSE), Ciste Forbraíochta Réigiúnaí na hEorpa (CFRE), an Ciste um Chabhair Eorpach do na Daoine is Díothaí (FEAD) agus an Ciste um Thearmann, Imirce agus Lánpháirtíocht (AMIF).

Trí leasú a dhéanamh ar na Rialacháin lena rialaítear na Cistí (47), díríodh le tionscnamh CARE (“Gníomhaíocht Comhtháthaithe do Dhídeanaithe san Eoraip”) ar níos mó solúbthachta a thabhairt do na Ballstáit chun Cistí Comhtháthaithe an Aontais a úsáid go tapa gan a raon feidhme a athrú.

Tionscnamh CARE Is iad seo a leanas na príomhathruithe a tugadh isteach le Rialachán CARE: — Tacaíocht a thabhairt d’oibríochtaí lena dtugtar aghaidh ar an ngéarchéim san Úcráin amhail ón 24 Feabhra 2022, i gcás iarrataí a cuireadh isteach tar éis an dáta sin freisin. — Féadfaidh na Ballstáit CSE nó CFRE a úsáid chun tacú le gníomhaíochtaí atá incháilithe faoin gCiste eile gan aon srian. Mar shampla, acmhainní CFRE atá curtha in áirithe do thionscadail bhonneagair, is féidir iad a ath-leithdháileadh ar an gcuimsiú sóisialta, ar chúram agus ar oideachas le haghaidh bearta de chineál CSE, agus, os a choinne sin, is féidir acmhainní CSE a úsáid chun trealamh agus bonneagar a mhaoiniú do dhídeanaithe atá ar a dteitheadh ó chogadh foghach na Rúise i gcoinne na hÚcráine; — Is féidir leis na Ballstáit tairbhe a bhaint as aisíocaíocht 100 % ar chaiteachas arna dhearbhú don Choimisiún suas leis an 30 Meitheamh 2022 (48). — Ina theannta sin, féadfaidh na Ballstáit a leithdháileadh REACT-EU (suas le €10 billiún ar an iomlán) a chlárú chun aghaidh a thabhairt ar an ngéarchéim. — Fuair na Ballstáit EUR 3.5 billiún de réamh-mhaoiniú breise REACT-EU (rud a dhéanann tairbhe go háirithe do na Ballstáit sin a fuair an líon is airde daoine a theith ó chogadh foghach na Rúise i gcoinne na hÚcráine (49)). — Féadfaidh na Ballstáit costas aonaid nua de EUR 40 in aghaidh na seachtaine a úsáid in aghaidh an duine, rud a chuideoidh le faoiseamh a chur ar fáil láithreach agus na rialacha maidir le dearbhú caiteachais á simpliú an tráth céanna (50).

Le Rialachán (AE) 2022/585 a glacadh an 6 Aibreán (51), cuirtear síneadh bliana (go dtí Meitheamh 2024) leis an tréimhse cur chun feidhme don Chiste um Thearmann, Imirce agus Lánpháirtíocht (AMIF), don Chiste Slándála Inmheánaí (CSI) – Teorainneacha agus Víosaí, agus do CSI Póilíní, agus scaoiltear cistí AMIF 2014-2020 a cuireadh in áirithe roimhe sin chun críocha sonracha.

Chun cuidiú leis na Ballstáit an leas is fearr is féidir a bhaint as na féidearthachtaí cistiúcháin agus as na socruithe clárúcháin, tá liosta táscach bunaithe ag an gCoimisiún de bhearta incháilithe faoi CSE, FEAD, CFRE, AMIF agus CSI Teorainneacha agus Víosaí, agus bhunaigh sé leathanach gréasáin le haghaidh ceisteanna coitianta (52) ar a bhfuil rochtain ag údaráis chláir go príomha ach ní go heisiach, chun freagraí gasta comhordaithe a thabhairt do na Ballstáit.

Is féidir le CSE cuidiú le cistiú a thabhairt d’fhormhór na mbeart a cuireadh i láthair sna ranna roimhe seo, lena n-áirítear meantóireacht, gairmthreoir, uasoiliúint agus athoiliúint, socrúcháin in ionaid oibre, printíseachtaí agus tréimhsí oiliúna, tacaíocht do na Seirbhísí Poiblí Fostaíochta, chomh maith le socruithe chun idirdhealú a sheachaint agus rochtain ar fhaisnéis a áirithiú do gach oibrí. Is féidir CSE a úsáid freisin chun foireann a chistiú, foireann atá ag obair le daoine atá ar a dteitheadh ó chogadh foghach na Rúise i gcoinne na hÚcráine, ag an teorainn nó in áiteanna eile sna Ballstáit, agus is féidir é a úsáid chun oideachas do leanaí agus do dhaoine fásta a chistiú, chomh maith le rochtain ar shláinte, ar thithíocht agus ar sheirbhísí sóisialta.

Ina theannta sin, is féidir CFRE a úsáid chun tacú le rochtain ar sheirbhísí príomhshrutha neamhscartha in oideachas, i bhfostaíocht agus oiliúint, i dtithíocht, i sláinte agus cúram sóisialta trí bhonneagair inrochtana (e.g. tógáil/athchóiriú/leathnú) agus trealamh gaolmhar a fhorbairt. Is féidir ciste AMIF agus cistí CSI Teorainneacha agus Víosaí agus CSI Póilíní a úsáid chun freastal ar riachtanais céadghlacatha daoine atá ar a dteitheadh ó chogadh foghach na Rúise i gcoinne na hÚcráine, agus, i gcás AMIF, freastal a dhéanamh ar a lánpháirtiú i dtíortha óstacha.

I gcomhréir lena phríomh-mhisean chun deiseanna fostaíochta a fheabhsú san fhadtéarma, is féidir CSE a úsáid chun tacú le bearta éigeandála, amhail bia agus cúnamh ábhartha bunúsach, costais chóiríochta nó iompair, ar choinníoll go ndéantar iad sin a chomhcheangal le conair lánpháirtithe aonair sa tír a thugann cúnamh. Tá raon feidhme níos leithne fós ag FEAD agus is féidir é a úsáid gan beann ar stádas agus ar áit chónaithe na bhfaighteoirí le haghaidh cúnamh ábhartha bunúsach, amhail bia, táirgí sláinteachais, earraí do bhabaithe agus do leanaí, etc.

Is féidir leas a bhaint as cistiú faoi InvestEU, go háirithe faoin Ráthaíocht Scileanna agus Oideachais, chun tacú le daoine feabhas a chur ar a gcuid scileanna, nó chun tacú le heagraíochtaí oideachais agus oiliúna chun a soláthar a leathnú, agus chun tacú le daoine féinfhostaithe agus le fiontair a earcaíonn daoine easáitithe agus a chuireann oiliúint orthu. Ina theannta sin, beifear in ann leis an Ionstraim um Thacaíocht Theicniúil (53) tacaíocht theicniúil a chur ar fáil do na Ballstáit, má iarrtar sin, chun rochtain ar fhostaíocht agus ar oiliúint, ar an gcuimsiú sóisialta agus ar oideachas a éascú.

Slógadh deiseanna cistiúcháin Erasmus+ a bhuí le solúbthacht ionsuite an chláir. Mar shampla, is féidir le múinteoirí agus le hoiliúnóirí atá ar a dteitheadh ó chogadh foghach na Rúise i gcoinne na hÚcráine tacaíocht airgeadais a fháil chun a lánpháirtiú a éascú agus chun cuidiú leo na scileanna is gá a fháil chun oibriú laistigh de chórais oideachais an Aontais. Féadfar foireann cháilithe a chur, ar bhonn sealadach, chuig réigiúin ina dtugtar cóiríocht do dhaoine atá ar a dteitheadh ó chogadh foghach na Rúise i gcoinne na hÚcráine. Is féidir le hinstitiúidí oideachais agus oiliúna atá páirteach i dtionscadail chomhair Erasmus+ scoláirí a ghlacadh go tapa. Is féidir cistí tionscadail de thionscadail chomhair Erasmus+ a úsáid go solúbtha chun lánpháirtiú leanaí atá ar a dteitheadh ó chogadh foghach na Rúise i gcoinne na hÚcráine a éascú.

Ar deireadh, is féidir aon riachtanas a bhaineann le tacaíocht do na daoine atá ar a dteitheadh ó chogadh foghach na Rúise i gcoinne na hÚcráine a chur san áireamh fós san obair leanúnach atá á déanamh chun cláir Chomhtháthaithe 2021-2027 a ullmhú. Nuair a ghlacfar na cláir sin, úsáidfear iad freisin chun bearta a chistiú a thacaíonn leo siúd atá ar a dteitheadh ó chogadh foghach na Rúise i gcoinne na hÚcráine i réimsí na fostaíochta, an oideachais agus na hoiliúna, an chuimsithe shóisialta, na tithíochta, na sláinte agus an chúraim shóisialta, chomh maith le bia agus cúnamh ábhartha bunúsach (mar gheall ar FEAD a chumasc le CSE+) (54). Tá caiteachas faoi na cláir sin incháilithe ón 1 Eanáir 2021.

Iarrann an Coimisiún ar na Ballstáit an méid seo a leanas a dhéanamh: — An leas is fearr is féidir a bhaint as na cistí atá ar fáil le haghaidh na ngníomhaíochtaí uile a dtugtar treoraíocht ina leith leis an Teachtaireacht seo. — Comhordú a dhéanamh idir na húdaráis fhreagracha éagsúla, lena n-áirítear údaráis réigiúnacha agus áitiúla, chun ábharthacht agus comhlántacht a áirithiú. — Comhordú a dhéanamh leis an gCoimisiún agus úsáid a bhaint as an leathanach gréasáin thuasluaite maidir le ceisteanna coitianta.

4. CONCLÚIDÍ AGUS NA CHÉAD CHÉIMEANNA EILE

Iarrtar ar na Ballstáit leanúint dá n-iarrachtaí tacú leo siúd atá ar a dteitheadh ó chogadh foghach na Rúise i gcoinne na hÚcráine agus a lánpháirtiú sa mhargadh saothair a éascú, i gcomhréir leis an treoraíocht atá sa Teachtaireacht seo agus leis na tionscnaimh eile a cuireadh i láthair go dtí seo ar leibhéal an Aontais. Spreagtar iad chun comhoibriú leis na páirtithe leasmhara ábhartha chun freagairt chuimsitheach chomhordaithe a áirithiú, agus chun úsáid a bhaint as gach tacaíocht atá ar fáil ar leibhéal an Aontais, lena n-áirítear cistiú.

Tá an Coimisiún réidh chun tuilleadh oibre a dhéanamh leis na húdaráis náisiúnta agus le páirtithe leasmhara ábhartha eile, agus leanfaidh sé de threoraíocht a chur ar fáil i bhfianaise na staide atá ag athrú, lena n-áirítear tríd an Ardán Dlúthpháirtíochta agus trí ardán na gcistí maidir le ceisteanna coitianta. Leanfaidh an Coimisiún de thacaíocht a thabhairt don fhoghlaim fhrithpháirteach idir na Ballstáit, baileoidh sé faisnéis faoi na gníomhaíochtaí a rinne na Ballstáit (55), go háirithe trí na líonraí tiomnaithe amhail Líonra Eorpach na Seirbhísí Fostaíochta Poiblí agus an Coiste Comhairleach um an nGairmoiliúint, agus cuirfidh sé faisnéis ábhartha ar fáil dóibh siúd atá ar a dteitheadh ó chogadh foghach na Rúise i gcoinne na hÚcráine tríd an spás gréasáin tiomnaithe (56) agus trí na meáin shóisialta. Gach euro agus gach dua a chaitear inniu i bhforbairt dhaonna na ndaoine atá ar a dteitheadh ó chogadh foghach na Rúise i gcoinne na hÚcráine, cuidíonn sé sin le todhchaí an Aontais agus na hÚcráine.

(1) Na sonraí is déanaí a fuarthas ó an Líonra AE um Ullmhacht agus um Bainistiú Géarchéimeanna i ndáil leis an Imirce (Treoirphlean)

(2) IO L 71, 4.3.2022, lch. 1.

(3) Mar a leagtar amach sna Treoirlínte Oibríochtúla agus i dTeachtaireacht an 23 Márta, sa bhreis ar náisiúnaigh de chuid na hÚcráine, foráiltear le hAirteagal 2(1) de Chinneadh Cur Chun Feidhme (AE) 2022/382 ón gComhairle gur cheart cosaint shealadach a thabhairt do náisiúnaigh tríú tír nó daoine gan stát atá faoi chosaint idirnáisiúnta san Úcráin agus dá mbaill teaghlaigh má bhí cónaí orthu san Úcráin roimh an 24 Feabhra 2022 nó ar an dáta sin. I gcás náisiúnaigh tríú tír a bhí ina gcónaí san Úcráin roimh an 24 Feabhra nó ar an dáta sin a bhfuil cead buanchónaithe acu agus nach féidir leo filleadh go sábháilte ar a dtír thionscnaimh, cuirfidh na Ballstáit cosaint shealadach nó cosaint leordhóthanach i bhfeidhm faoina ndlí náisiúnta (Airteagal 2(2) den Chinneadh Cur Chun Feidhme ón gComhairle). Féadfaidh na Ballstáit cosaint shealadach a dheonú freisin do náisiúnaigh tríú tír eile a raibh cónaí orthu go dleathach san Úcráin agus nach bhfuil in ann filleadh (Airteagal 2(3) den Chinneadh Cur Chun Feidhme ón gComhairle). Mar a leagtar amach sna Treoirlínte Oibríochtúla, maireann cosaint shealadach mar a tugadh isteach leis an gCinneadh Cur Chun Feidhme ón gComhairle bliain amháin ó theacht i bhfeidhm an Chinnidh, i.e. ón 4 Márta 2022 go dtí an 4 Márta 2023, i gcomhréir le hAirteagal 4(1) de Threoir 2001/55/CE. I gcás nach nglacfaidh an Chomhairle Cinneadh, ar thogra ón gCoimisiún, le linn na tréimhse sin, deireadh a chur leis an gcosaint shealadach, cuirfear síneadh sé mhí go huathoibríoch leis an gcosaint shealadach, i.e. go dtí an 4 Meán Fómhair 2023, agus arís go ceann sé mhí eile, i.e. go dtí an 4 Márta 2024.

(4) Teachtaireacht ón gcoimisiún maidir le treoirlínte oibríochtúla chun Cinneadh Cur Chun Feidhme 2022/382 ón gComhairle a chur chun feidhme, Cinneadh lena mbunaítear gurb ann d’insreabhadh ollmhór daoine easáitithe ón Úcráin de réir bhrí Airteagal 5 de Threoir 2001/55/CE, agus a bhfuil d’éifeacht aige cosaint (IO C 126 I, 21.3.2022, lch. 1). shealadach a thabhairt isteach

(5) COM(2022) 131 final

(6) Moladh (AE) 2022/554 ón gCoimisiún ón gCoimisiún an 5 Aibreán 2022 maidir le haithint cáilíochtaí na ndaoine atá ar a dteitheadh ó ionradh na Rúise ar an Úcráin (IO L 107 I, 6.4.2022, lch. 1).

(7) An Chomhairle Gnóthaí Baile: Plean 10 bPointe (europa.eu)

(8) Arna bhunú ag an gCoimisiún ar bhonn Airteagail 24-27 den Treoir um Chosaint Shealadach.

(9) Faisnéis do dhaoine atá ar a dteitheadh ón gcogadh san Úcráin | An Coimisiún Eorpach (europa.eu)

(10) An Úcráin: glacadh críochnaitheach CARE | Ciste Sóisialta na hEorpa Plus

(11) Tá gníomhaíocht bhreise ar siúl sna réimsí sin - féach, mar shampla, na tionscnaimh chun an Plean 10 bPointe a chur chun feidhme, lena n-áirítear an tionscnamh “Safe Homes” [“Bailte Sábháilte”]; maidir le hoideachas, d’ullmhaigh an Coimisiún Treoraíocht bheartais maidir le tacú le cuimsiú dídeanaithe ón Úcráin san oideachas: breithnithe, príomhphrionsabail agus príomhchleachtais (schooleducationgateway.eu)

(12) Colún Eorpach na gCeart Sóisialta | An Coimisiún Eorpach (europa.eu)

(13) COM(2020) 758 final.

(14) Ardán Eorpach chun dul i ngleic le hObair neamhdhearbhaithe | An tÚdarás Eorpach Saothair (europa.eu)

(15) Tá tionscadail den sórt sin maoinithe ag CSE freisin, féach e.g. Integrazione migranti Progetto PIU’ SUPREME (lavoro.gov.it).

(16) Is líonra comhair Eorpach um de sheirbhísí fostaíochta é EURES (europa.eu) a ceapadh chun saorghluaiseacht oibrithe a éascú. Féach go háirithe an roinn “Maireachtáil agus Obair”.

(17) An Chomhpháirtíocht Eorpach maidir le Lánpháirtiú (europa.eu) Cuimsítear sa Chomhpháirtíocht sin an Coimisiún Eorpach agus na cúig eagraíocht de comhpháirtithe sóisialta agus eacnamaíocha (Cónaidhm Eorpach na gCeardchumann, Business Europe, SMEunited, CEEP, Eurochambres). Ó seoladh an Chomhpháirtíocht in 2017, tá raon leathan gníomhaíochtaí curtha chun feidhme ag comhpháirtithe sóisialta agus eacnamaíocha i réimse an lánpháirtithe sa mhargadh saothair i mbreis agus 20 tír san Aontas. Tá comhchistiú déanta ag an gCoimisiún Eorpach ar roinnt tionscadail nuálacha chun cuidiú le dídeanaithe agus le himircigh eile iad féin a lánpháirtiú sa mhargadh saothair. Tá an Coimisiún ag obair leis na comhpháirtithe sóisialta agus eacnamaíocha chun an Chomhpháirtíocht Eorpach maidir le Lánpháirtiú a atreisiú agus chun lánpháirtiú daoine atá ar a dteitheadh ó ionradh na Rúise ar an Úcráin sa mhargadh saothair a chumhdach.

(18) Samhail den rannpháirtíocht chomhroinnte i ndáil le forbairt scileann san Eoraip is ea an Comhshocrú um Scileanna. Tá páirtithe leasmhara an Chomhaontaithe á spreagadh ag an gCoimisiún chun deiseanna nithiúla oiliúna agus fostaíochta a chur ar fáil dóibh siúd atá ar a dteitheadh ó ionradh na Rúise ar an Úcráin.

(19) Skills-OVATE | CEDEFOP (europa.eu)

(20) Analysis of shortage and surplus occupations 2021 [Anailís ar ghairmeacha lena mbaineann ganntanas agus barrachas 2021] | An tÚdarás Eorpach Saothair (europa.eu)

(21) Leathanach baile | An Uirlis Bheartais maidir le Fiontraíocht Níos Fearr: rud a d’fhorbair an Eagraíocht um Chomhar agus Forbairt Eacnamaíochta agus an Coimisiún, is uirlis ar líne í atá ceaptha do lucht ceaptha beartas agus do pháirtithe leasmhara eile ar an leibhéal áitiúil, réigiúnach agus náisiúnta ba mhian leo a fhiosrú na leanaí ar féidir leis an mbeartas poiblí: tacú leis an óige, le mná, le himircigh agus le daoine dífhostaithe i gcruthú gnó agus i bhféinfhostaíocht; tacú le fiontair shóisialta a fhorbairt.

(22) Erasmus le haghaidh Fiontraithe Óga (erasmus-entrepreneurs.eu): cabhraíonn sé chun na scileanna is gá chun gnó beag a thosú agus/a bheith i mbun gnó beag go rathúil san Eoraip a thabhairt d’fhiontraithe Eorpacha atá ag teacht chun cinn.

(23) An Líonra Fiontar Eorpach (europa.eu): cuidíonn sé le gnólachtaí nuáil a dhéanamh agus fás ar bhonn idirnáisiúnta. Is é an líonra tacaíochta is mó ar domhan é le haghaidh fiontair bheaga agus mheánmhéide (FBManna).

(24) Féach, mar shampla, Early Warning Notification - War in Ukraine: refugees arriving to the EU from Ukraine at risk of exploitation as part of THB [Fógra Luathrabhaidh - Cogadh san Úcráin: dídeanaithe atá ag teacht isteach san Aontas Eorpach ón Úcráin atá i mbaol dúshaothraithe mar chuid de THB] | Europol (europa.eu)

(25) COM(2021) 171 final.

(26) Plean nua Frithgháinneála chun daoine atá ar a dteitheadh ón gcogadh san Úcráin a chosaint (europa.eu)

(27) Tá samplaí de thionscadail le fáil ar: suíomh gréasáin CSE, suíomh gréasáin CSE+e agus an Suíomh gréasáin Eorpach maidir le Lánpháirtiú;. Tugtar achoimre ar na samplaí is déanaí den dea-chleachtas maidir le dídeanaithe agus imircigh a lánpháirtiú sna tuarascálacha deiridh agus téamacha ó na Comhdhálacha Comhfhoghlama in 2021, 2020 agus 2019.

(28) Forwork

(29) FAB

(30) Labour-INT

(31) Stark im Beruf

(32) Mirjam

(33) CIAO

(34) Próifíl Scileanna (europa.eu): tá an uirlis ilteangach seo ceaptha lena húsáid ag eagraíochtaí a chuireann cúnamh ar fáil do shaoránaigh tríú tír. Cuidíonn sí le scileanna, cáilíochtaí agus taithí oibre na náisiúnach tríú tír a mhapáil agus comhairle phearsantaithe a thabhairt dóibh maidir leis na chéad chéimeanna eile, e.g. atreorú i dtreo dioplómaí a aithint, bailíochtú scileanna, breisoiliúnt nó seirbhísí tacaíochta fostaíochta.

(35) Leathanach baile (europa.eu): Is é ESCO an t-aicmiú ilteangach Eorpach le haghaidh Scileanna, Inniúlachtaí, agus Gairmeacha. Liostaítear ann na gairmeacha agus na scileanna atá ábhartha ó thaobh mhargadh saothair an Aontais Eorpaigh de agus ó thaobh oideachais agus oiliúna de, agus déantar catagóiriú ann orthu.

(36) Baile | Europass: is tacar uirlisí ar líne é seo chun cuidiú le CVanna agus litreacha cumhdaigh a chruthú agus chun cuidiú le húsáideoirí poist agus cúrsaí san Aontas a aimsiú.

(37) Na céimeanna chun an treoirthionscadal a sheoladh, tá siad leagtha amach sa Teachtaireacht ón gCoimisiún “Scileanna agus tallanna a mhealladh chuig an Aontas Eorpach”, an 27 Aibreán 2022 (COM(2022) 657 final).

(38) Amhail an Aireacht Oideachais, an Ghníomhaireacht Náisiúnta um Cháilíochtaí, an Ghníomhaireacht Náisiúnta um Dhearbhú Cáilíochta san Ardoideachas, Ionad ENIC NARIC.

(39) Faisnéis maidir le hoideachas agus le hobair d’Úcráinigh agus tíortha AE | ETF (europa.eu)

(40) Enic-Naric: leis an líonra ENIC-NARIC (Líonra Eorpach na Lárionad Faisnéise sa Réigiún Eorpach - Lárionaid Náisiúnta Faisnéise um Aitheantas Acadúil san Aontas Eorpach), forbraíodh tionscadal de chuid Erasmus+ darb ainm Q-entry, ar bunachar sonraí é ina gcumhdaítear na Ballstáit agus tíortha nach Ballstáit den Aontas iad agus ina soláthraítear faisnéis maidir le cáilíochtaí meánscoile a thugann rochtain ar an ardoideachas.

(41) CVDC | Site de la validation des compétences [Suíomh gréasáin le haghaidh bailíochtú inniúlachtaí] (validationdescompetences.be)

(42) Réamhthorthaí: Survey on integration of Ukrainian refugees in Vocational Education and Training [Suirbhé ar lánpháirtiú dídeanaithe ón Úcráin sa Ghairmoideachas agus sa Ghairmoiliúint] – Fostaíocht, Gnóthaí Sóisialta & Cuimsiú – An Coimisiún Eorpach (europa.eu)

(43) Moladh ón gComhairle an 15 Márta 2018 maidir le Creat Eorpach do Phrintíseachtaí Cáilíochta agus Éifeachtúla (IO C 153, 2.5.2018, lch. 1).

(44) Tugann an Coimisinéir Schmit cuairt ar thionscadail arna gcistiú ag CSE sa Rómáin chun tacú le dídeanaithe ón Úcráin | Ciste Sóisialta na hEorpa Plus (europa.eu)

(45) Tacaíocht agus oiliúint d’inimircigh ag Ionad Scileanna Omnia | Omnia

(46) Conairí chun fostaíochta a chruthú d’inimircigh trí fhoghlaim teanga | Ciste Sóisialta na hEorpa Plus (europa.eu)

(47) Rialachán (AE) Uimh. 1303/2013 lena leagtar síos forálacha coiteanna maidir le Coiste Forbraíochta Réigiúnaí na hEorpa, le Ciste Sóisialta na hEorpa, leis an gCiste Comhtháthaithe, leis an gCiste Eorpach Talmhaíochta um Fhorbairt Tuaithe agus leis an gCiste Eorpach Muirí agus Iascaigh agus lena leagtar síos forálacha ginearálta maidir le Ciste Forbraíochta Réigiúnaí na hEorpa, le Ciste Sóisialta na hEorpa, leis an gCiste Comhtháthaithe agus leis an gCiste Eorpach Muirí agus Iascaigh agus lena n-aisghairtear Rialachán (CE) Uimh. 1083/2006 ón gComhairle (IO L 347, 20.12.2013, lch. 320) agus Rialachán (AE) Uimh. 223/2014 maidir leis an gCiste um Chabhair Eorpach do na Daoine is Díothaí (IO L 72, 12.3.2014, lch. 1).

(48) Le haghaidh na tréimhse cuntasaíochta dar tús an 1 Iúil 2021 agus dar deireadh an 30 Meitheamh 2022.

(49) Méadú 11 % go 15 % ar réamh-mhaoiniú tosaigh REACT-EU i gcás na mBallstát uile, agus méadú 45 % ar réamh-mhaoiniú tosaigh na mBallstát (HU, PL, RO, SK) agus na mBallstát sin ar mó an líon daoine a tháinig isteach i gcomparáid lena ndaonra (os cionn 1 % dá ndaonra amhail ón 23 Márta: AT, BG, CZ, EE, LT).

(50) An Úcráin: é a dhéanamh níos éasca agus níos tapa do na Ballstáit úsáid a bhaint as cistiú comhtháthaithe chun tacú le riachtanais láithreacha dídeanaithe | Ciste Sóisialta na hEorpa Plus (europa.eu). Beidh feidhm aige seo maidir le gach duine ar deonaíodh cosaint shealadach dóibh faoin Treoir um Chosaint Shealadach, agus úsáidfear sin ar feadh tréimhse suas le 13 seachtaine tar éis dóibh teacht.

(51) Rialachán (AE) 2022/585, lena leasaítear Rialacháin (AE) Uimh. 514/2014 lena leagtar síos na forálacha ginearálta maidir leis an gCiste um Thearmann, Imirce agus Lánpháirtíocht agus maidir leis an ionstraim le haghaidh tacaíocht airgeadais do chomhar póilíneachta, don choireacht a chosc agus a chomhrac, agus do bhainistíocht géarchéime, (AE) Uimh. 516/2014 lena mbunaítear an Ciste um Thearmann, Imirce agus Lánpháirtíocht agus (AE) 2021/1147 lena mbunaítear an Ciste um Thearmann, Imirce agus Lánpháirtíocht.

(52) Is leathanach gréasán leathphoiblí é seo, ar a bhfuil rochtain ag údaráis chláir go príomha ach ní go heisiach.

(53) Rialachán (AE) 2021/240 ó Pharlaimint na hEorpa agus ón gComhairle an 10 Feabhra 2021 lena mbunaítear Ionstraim um Thacaíocht Theicniúil.

(54) D’fhoilsigh an Coimisiún “Sraith uirlisí maidir le húsáid chistí an Aontais chun daoine a bhfuil cúlra imirceach leo a lánpháirtiú don chlárthréimhse 2021-2027” chun úsáid CFRE, CSE+ agus AMIF a chothú ar bhealach comhlántach chun daoine a bhfuil cúlra imirceach acu a lánpháirtiú.

(55) Úsáid a bhaint as suirbhéanna agus as gníomhaíochtaí faireacháin breise amhail na cinn sin arna ndéanamh ag gníomhaireachtaí Eurofound, Cedefop agus ETF.

(56) Faisnéis do dhaoine atá ar a dteitheadh ón gcogadh san Úcráin | An Coimisiún Eorpach (europa.eu)